На основу Уговора о сарадњи на реализаци помоћи за куповину огревног дрвета са превозом за најугроженије породице избеглица и интерно расељених лица, закљученог између Комесаријата за избеглице и миграције РС Београд и општине Параћин, заведеног код Комесаријата, број: 553-408/1-2023 од 22.августа 2023.године и општине Параћин, број: 400-1533/23-I од 24.августа 2023.године и Правилника о раду Комисије, број 400-1533/23-I од 20.септембра 2023.године, Комисија за избор корисника помоћи за куповину огревног дрвета са превозом за најугроженије породице избеглица и интерно расељених лица са боравиштем на територији општине Параћин, образована од стране председника општине Параћин решењем број 02-132/2023-I од 29.августа 2023.године, у општини Параћин објављује

**ЈАВНИ ПОЗИВ**

**за подношење пријава за доделу помоћи у огревном дрвету са превозом за најугроженије породице избеглица и интерно расељених лица смештених на територији општине Параћин**

**I**

Доделу помоћи за куповину огревног дрвета са превозом на могу да остваре породична домаћинства избеглица и интерно расељених лица са боравиштем у општини **Параћин** (у даљем тексту: Општина).

Потребно је да подносилац пријаве и чланови његовог породичног домаћинства испуњавају један од следећих услова и то:

1. да имају избеглички статус, односно да су евидентирани као интерно расељена лица, са боравиштем у општини Параћин (обавезно за подносиоца пријаве);

2. породице без редовних месечних прихода или са недовољним месечним приходима тј. да су укупни приходи породице мањи или до 50% просечне нето плате на нивоу Републике Србије по члану породичног домаћинства, према последњем објављеном податку Републичког завода за статистику;

3. једнородитељска домаћинства са дететом/децом до навршених 18 година живота или студентом/студентима до навршених 26 година живота на редовном школовању;

4. трочлано и вишечлано породично домаћинство са дететом/децом до навршених 18 година живота;

5. домаћинства са лицем којем је утврђен смањен или потпуни губитак радне способности или телесно оштећење (80% и више процената нвалидитета);

6. породична домаћинства са чланом породице са тешким обољењем и то: малигна обољења, бронхијална и срчана астма, тешка опструкција обољења плућа, активна туберкулоза, инфаркт срца, декомпензована срчана обољења, трансплантација срца, церебрално васкуларни инсулт, епилепсија, теже душевне болести, прогресивно нервно мишићне болести, парезе и парализе, хемофилија, инсулин зависни дијабетес, хроничне бубрежне инсуфицијенције на дијализама, системске аутоимуне болести, остеомелитиси, ХИВ инфекције и друга тешка обољења, деца са инвалидитетом или сметњама у развоју итд.;

7. породице са више генерација, са једним или више чланова преко 60 година;

8. домаћинство старијих лица (жене преко 60 и мушкарци преко 65 година живота);

9. једночлана породична домаћинства са лицем преко 60 година живота и

10. породице са жртвом сексуалног/породичног насиља.

Услов за доделу помоћи из става 1. овог члана (осим за породична домаћинства наведена под тачком 6. овог члана) је да породично домаћинство подносиоца има примања по члану домаћинства, у висини мањој од 50% просечне нето плате на нивоу Републике Србије, а према последњем објављеном податку Републичког завода за статистику.

**II**

Помоћ се одобрава једнократно кроз куповину и доделу огревног дрвета са превозом, у укупном износу до 35.000,00 динара по породици, у складу са Уговором.

**III**

Помоћ, у виду доделе огревног дрвета са превозом, имају у складу са одобреним и расположивим средствима сви подносиоци захтева, под једнаким условима, а према условима и критеријумима и реду првенства утврђеним овим Правилником.

**IV**

Поступак за доделу Помоћи спроводи Комисија, на основу поднетог захтева и приложене документације. Проверу захтева и приложене документације спроводи Комисија.

Уколико се, до окончања поступка избора корисника, појаве нови и важни елементи за одлучивање, Комисија задржава право на поновно разматрање захтева.

**V**

Уз пријаву за доделу Помоћи, која се подноси у општини Параћин, подносилац пријаве уз захтев доставља и следеће доказе:

- фотокопије важећих избегличких/расељеничких легитимација (обавезно за подносиоца пријаве);

- фотокопије личних карата Републике Србије (очитане уколико су у питању биометријске карте са чипом) за сва лица старија од 16 и више година (не односи се на лица која имају важеће избегличке легитимације);

- важећа пријава боравишта на територији Општине (обавезно за подносица пријаве који је евидентиран као интерно расељено лице);

- доказ о приходима за све пунолетне чланове домаћинства и то: потврда послодавца о висини нето зараде за месец који претходи месецу објављивања јавног позива, уверење из Националне службе за запошљавање да се лице налази на евиденцији незапослених лица, чек од пензије за месец који претходи месецу објављивања јавног позива, потврда ПИО ФОНДА да лице остварује/не остварује право на пензију, оверена лична изјава код надлежног органа да лице остварује или не остварује приходе;

- медицинска документација не старија од годину дана;

- решење надлежног органа о смањеном или потпуном губитку радне способности/телесном оштећењу/сметњама у развоју

- жртве сексуалног/породичног насиља прилажу пресуду надлежног суда или извештај Центра за социјални рад и

- једнородитељске породице: потврда о смрти брачног друга; решење надлежног суда о проглашењу несталог лица за умрло; извод из матичне књиге рођених деце без утврђеног очинства; пресуда о разводу брака/доказ о поверавању малолетне деце/детета (уколико у пресуди о разводу брака није одлучено о поверавању детета или уколико се ради о ванбрачним партнерима чија је заједница престала да траје), а уз оба доказа потребно је приложити изјаву Подносиоца пријаве оверену код Јавног бележника да се Подносилац пријаве непосредно брине о детету и да самостално обезбеђује средства за издржавање, а да други родитељ не учествује или недовољно учествује у тим трошковима, а да, у међувремену, Подносилац пријаве није засновао брачну или ванбрачну заједницу.

Докази из става 1. алинеје 1. до 8. овог члана подносе се у фотокопији, а Комисија има право да од подносиоца захтева тражи на увид оригинална документа.

Комисија ће изводе из књиге рођених за малолетну децу прибавити службеним путем.

**VI**

Комисија обавља следеће послове:

1. усваја Правилник о раду комисије;

2. усваја и објављује Јавни позив;

3. разматра, бодује и рангира поднете пријаве и

4. доноси Одлуку о додељивању помоћи.

**VII**

Ред првенства за доделу Помоћи утврђује се на основу броја бодова које Подносилац пријаве на Јавни позив оствари, а према следећим мерилима:

1. једнородитељска домаћинства са дететом/децом до навршених 18 година живота или студентом/студентима до навршених 26 година живота на редовном школовању – 30 бодова;

2. жртве сексуалног/породичног насиља - 30 бодова;

3. трочлано и вишечлано породично домаћинство са децом до навршених 18 година живота – 20 бодова;

4. домаћинства са лицем којем је утврђен инвалидитет (80% и више процената нвалидитета)/ домаћинства са чланом породице са тешким обољењем – 20 бодова;

5. једночлана домаћинства са лицем преко 60 година живота – 20 бодова;

6. породице без редовних месечних прихода или са недовољним месечним приходима тј. да су укупни приходи породице мањи или до 50% просечне нето плате на нивоу Републике Србије по члану породичног домаћинства, према последњем објављеном податку Републичког завода за статистику – 20 бодова;

7. породице са више генерација, са једним или више чланова преко 60 година – 10 бодова;

8. домаћинство старијих лица (жене преко 60 и мушкарци преко 65 година живота) - 10 бодова.

Уколико два или више Подносиоца пријаве имају исти број бодова, предност има Подносилац пријаве који:

1) има већи број малолетне деце;

2) има већи број чланова породичног домаћинства;

3) има трудну жену у породичном домаћинству;

4) дуже борави на подручју Општине у оквиру које конкурише за Помоћ и

5) има мање приходе по члану породичног домаћинства.

**VIII**

Пријаву поднету након истека рока за подношење пријава на Јавни позив, Комисија не разматра.

Ако пријава садржи неки формални недостатак који спречава поступање по истој или ако је непотпуна, Подносилац пријаве се писаним путем позива да у року који одреди Комисија отклони уочене недостатке, уз упозорење на последице пропуштања.

Пријаву у погледу које Подносилац пријаве не отклони недостатке и то у року одређеном за поступање, Комисија не разматра.

Пријаву у погледу које Подносилац пријаве отклони уочене недостатке, у року из става 2. овог члана, Комисија разматра, као да је од почетка била уредна.

**IX**

Комисија након разматрања, бодовања и рангирања поднетих пријава доноси Одлуку о избору корисника помоћи за доделу огревног дрвета са превозом (у даљем тексту: Одлука), која се објављује на истом месту као и Јавни позив.

**X**

Рок за подношења пријава је 10 (десет) дана од дана објављивања Јавног позива за подношење пријава за доделу помоћи у огревном дрвету са превозом за најугроженије породице избеглица и интерно расељених лица смештених на територији општине Параћин, на огласној табли Управе за урбанизам, финансије, скупштинске и опште послове општине Параћин.

Јавни позив се објављује на огласној табли Управе за урбанизам, финансије, скупштинске и опште послове Параћин, на званичној интернет страници Општине [www.paracin.rs](http://www.paracin.rs) и локалним медијима.

Образац Пријаве на Јавни позив са фотокопијом Јавног позива преузима се у канцеларији повереништва Комесаријата за избеглице и миграције општине Параћин.

**Пријавни образац са потребном документацијом, подноси се лично или препорученом поштом у канцеларији повереништва Комесаријата за избеглице и миграције општине Параћин, канцеларија број 7, од 21.септембра до 02.октобра 2023.године до 15:30 часова, на адресу: Општина Параћин- Комисија за избор корисника помоћи за куповину огревног дрвета са превозом за најугроженије породице избеглица и интерно расељених лица са боравиштем на територији општине Параћин, ул. Томе Живановића бр. 10, 35250 Параћин.**

Председник Комисије

Број: 400-1533/23-I

У Параћину, 20.09.2023године Душан Мијајловић, члан Општинског већа